लापरवाही फिर भारी पड़ी, आगर जिला शिक्षा अधिकारी वास्केल निलंबित
छात्रवृत्ति से जुड़े मेपिंग काम में उदासीनता बरतने पर कार्रवाई
भास्कर संवाददाता | आगर-मालवा
कर्तव्य एवं उत्तरदायित्व के प्रति गंभीर लापरवाही करने तथा उच्चाधिकारियों द्वारा दिए निर्देशों की अवहेलना करने पर आगर-मालवा के जिला शिक्षा अधिकारी आनंदसिंह वास्केल दूसरी बार निलंबित हो गए हैं। स्कूली शिक्षा विभाग ने लापरवाही बरतने पर गुरुवार को तत्काल प्रभाव से उन्हें निलंबित कर दिया। इससे पहले बच्चों की छात्रवृत्ति से जुड़े मेपिंग काम में उदासीनता बरतने के चक्कर में डीइओ को निलंबित किया था। निलंबन अवधि में उनका मुख्यालय कार्यालय संयुक्त संचालक लोक शिक्षण उज्जैन संभाग उज्जैन रहेगा।
जानकारी के अनुसार स्कूली शिक्षा विभाग के उपसचिव के.के. द्विवेदी द्वारा जारी किए आदेश में लिखा है जिले में स्कूल शिक्षा विभाग द्वारा संचालित विभिन्न योजनाओं एवं कार्यक्रमों का क्रियान्वयन एवं शैक्षणिक गतिविधियों पर सतत परिवेक्षण का अभाव, सीएम हेल्पलाइन जैसे महत्वपूर्ण कार्यक्रम के प्रति कर्तव्य एवं उत्तरदायित्व के निर्वहन में गंभीर लापरवाही करने, समेकित छात्रवृत्ति योजना के तहत छात्रवृत्ति राशि के भुगतान के संबंध में संबंधित छात्रों के बैंक खातों के अपडेशन में उच्चाधिकारियों द्वारा दिए निर्देशों की अवहेलना करने के फलस्वरूप राज्य शासन द्वारा मप्र सिविल सेवा (वर्गीकरण नियंत्रण तथा अपील) नियम 1966 के नियम 9 के तहत डीईओ वास्केल को तत्काल प्रभाव से निलंबित किया जाता है।
शिक्षामंत्री कर चुके थे घोषणा- जानकारी के अनुसार 9 दिसंबर-16 को विधायक गोपाल परमार द्वारा विधानसभा में डीईओ के संबंध में पूछे प्रश्न के बाद शिक्षा मंत्री विजय शाह ने डीईओ वास्केल को हटाने की घोषणा की थी। विधायक ने विधानसभा में पूछे प्रश्न के दौरान कहा था डीईओ काम करना नहीं चाहते हैं। स्टाफ का बंटवारा नहीं हुआ है। जो पद शाजापुर जिले से आगर को मिलना थे, नहीं मिले। मंत्रीजी आपको भी गुमराह किया गया। सारी असत्य जानकारी दी गई। जवाब में शिक्षा मंत्री ने कहा उनकी कार्यप्रणाली की जांच करवा लेंगे, पर विधायक डीईओ को हटाने की बात पर अड़ गए थे। विधायक ने यह तक कह दिया कि आप उनके खिलाफ कार्रवाई नहीं करते हैं तो हमारे विधायक बनने का क्या मतलब रह जाएगा। जवाब में शिक्षा मंत्री ने कहा था आप सीनियर विधायक हैं। आप कुछ बोल रहे हैं तो कुछ न कुछ बात होगी। उसको हटा दिया जाएगा। लेकिन शिक्षा मंत्री की विस में की गई घोषणा मात्र घोषणा बनकर ही रह गई थी। इसके बाद भी डीईओ आगर में ही कार्यरत थे।
पहले निलंबन पर न्यायालय की शरण ली थी
गौरतलब है डीईओ वास्केल को नवंबर-2015 में तत्कालीन आयुक्त लोक शिक्षण संचालनालय भोपाल ने समेकित छात्रवृत्ति कार्य में लापरवाही बरतने के मामले में निलंबित किया था। निलंबित होने के बाद वास्केल ने न्यायालय की शरण ली थी। स्टे (स्थगन) मिलने के बाद से ही ये आगर में जिला शिक्षा अधिकारी के रूप में कार्यरत थे।
hin_Deva hin_Deva mag_Deva hin_Deva hin_Deva hin_Deva hin_Deva hin_Deva